Rapport mill-Kummissjoni lill-Parlament Ewropew u lill-Kunsill dwar il-Valutazzjoni Finali tal-programm ta' azzjoni Komunitarju biex jiġu promossi entitajiet attivi fil-livell Ewropew u jiġu sostnuti attivitajiet speċifiċi fil-qasam ta' l-Edukazzjoni u Taħriġ /* KUMM/2008/0337 finali */





[pic] | IL-KUMMISSJONI TAL-KOMUNITAJIET EWROPEJ | Brussell 5.6.2008 COM(2008) 337 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar il-Valutazzjoni Finali tal-programm ta' azzjoni Komunitarju biex jiġu promossi entitajiet attivi fil-livell Ewropew u jiġu sostnuti attivitajiet speċifiċi fil-qasam ta' l-Edukazzjoni u Taħriġ WERREJ 1. Introduzzjoni 3 2. Sfond għall-Valutazzjoni Esterna 3 3. Il-Valutazzjoni Esterna termini u metodoloġija 4 3.1. It-termini tal-valutazzjoni 4 3.2. Il-metodoloġija 4 4. Is-Sejbiet tal-Valutatur u r-Rakkomandazzjonijiet dwar l-Azzjoni 1 - Sostenn għal Istituzzjonijiet speċifikati 4 4.1. Istituzzjonijiet speċifikati li jispeċjalizzaw fl-edukazzjoni, it-taħriġ u r-riċerka b'iffokar fuq l-integrazzjoni Ewropea 4 4.1.1. Is-sejbiet tal-Valutatur 5 4.1.2. Ir-rakkomandazzjonijiet ewlenin tal-Valutatur u l-kummenti tal-Kummissjoni 5 4.2. Iċ-Ċentru Inter-Universitarju Ewropew għad-Drittijiet tal-Bniedem u d-Demokratizzazzjoni 6 4.2.1. Is-sejbiet tal-Valutatur 7 4.2.2. Ir-rakkomandazzjonijiet ewlenin tal-Valutatur u l-kummenti tal-Kummissjoni 7 4.3. L-Aġenzija Ewropea għall-Iżvilupp fl-Edukazzjoni għal nies bi Bżonnijiet Speċjali; 8 4.3.1. Is-sejbiet tal-Valutatur 8 4.3.2. Ir-rakkomandazzjonijiet ewlenin tal-Valutatur u l-kummenti tal-Kummissjoni 8 5. Is-Sejbiet u r-Rakkomandazzjonijiet tal-Valutatur fl-Azzjoni 2 - Sostenn għal Għaqdiet Ewropej attivi fl-Edukazzjoni u t-Taħriġ 9 5.1. Is-sejbiet tal-Valutatur 9 5.2. Ir-rakkomandazzjonijiet ewlenin tal-Valutatur u l-kummenti tal-Kummissjoni 9 6. Is-Sejbiet tal-Valutatur u r-Rakkomandazzjonijiet dwar l-Azzjoni 3A - l-Azzjoni Jean Monnet 9 6.1. Is-sejbiet tal-Valutatur 10 6.2. Ir-rakkomandazzjoni ewlenija tal-Valutatur u l-kummenti tal-Kummissjoni 10 7. Is-Sejbiet tal-Valutatur u Rakkomandazzjonijiet dwar l-Azzjoni 3B - Sostenn għall-metodu Miftuħ ta' Koordinament fl-Edukazzjoni 10 7.1. Is-sejbiet tal-Valutatur 11 7.2. Ir-rakkomandazzjonijiet ewlenin tal-Valutatur u l-kummenti tal-Kummissjoni 11 8. Is-Sejbiet tal-Valutatur u r-Rakkomandazzjonijiet dwar l-Azzjoni 3C - Taħriġ għal Imħallfin Nazzjonali 11 8.1. Is-sejbiet tal-Valutatur 12 8.2. Ir-rakkomandazzjoni ewlenija tal-Valutatur u l-kummenti tal-Kummissjoni 12 9. Il-Konklużjonijiet tal-Kummissjoni 13 RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar il-Valutazzjoni Finali tal-programm ta' azzjoni Komunitarju biex jiġu promossi entitajiet attivi fil-livell Ewropew u jiġu sostnuti attivitajiet speċifiċi fil-qasam ta' l-Edukazzjoni u Taħriġ INTRODUZZJONI Dan ir-Rapport huwa ppreżentat skond l-Artikolu 8 tad-Deċiżjoni Nru 791/2004/KE tal-Parlament Ewropew u tal-Kunsill tal-21 ta' April 2004 li tistabbilixxi programm ta' azzjoni Komunitarja għall-promozzjoni ta' korpi attivi f'livell Ewropew u għall-appoġġ ta' attivitajiet speċifiċi fil-qasam ta' l-edukazzjoni u t-taħriġ (minn hawn 'il quddiem imsejjaħ "id-Deċiżjoni")[1]. Huwa jitlob lill-Kummissjoni tressaq rapport lill-Parlament Ewropew u lill-Kunsill dwar il-kisba ta' l-għanijiet tal-programm. Dan ir-rapport se jkun ibbażat, inter alia , fuq ir-riżultati ta' valutazzjoni esterna. Valutazzjoni bħal din saret fl-2007 fil-forma tal-"Valutazzjoni Finali tal-programm ta' azzjoni Komunitarju biex jiġu promossi entitajiet attivi fil-livell Ewropew u jiġu sostnuti attivitajiet speċifiċi fil-qasam ta' l-edukazzjoni u t-taħriġ." Din il-Valutazzjoni Finali tista' tinkiseb permezz tal-ħolqa li ġejja: http://ec.europa.eu/dgs/education_culture/evalreports/education/2007/activereport_en.pdf. Dan ir-Rapport jistabbilixxi l-pożizzjoni tal-Kummissjoni dwar il-konklużjonijiet ewlenin u r-rakkomandazzjonijiet tal-Valutazzjoni Finali. SFOND GħALL-VALUTAZZJONI ESTERNA Bejn April 2004 u Diċembru 2006, id-Deċiżjoni ffurmat il-bażi legali għal varjetà ta' attivitajiet Komunitarji fil-qasam ta' l-edukazzjoni u t-taħriġ. Il-programm inqasam f'ħames azzjonijiet separati: - Azzjoni 1 : li pprovdiet sostenn għal seba' istituzzjonijiet nominati (il-Kulleġġ ta' l-Ewropa; l-Istitut Universitarju Ewropew; l-Istitut Ewropew ta' l-Amministrazzjoni Pubblika; l-Akkademja tal-Liġi Ewropea; iċ-Ċentru Inter-Universitarju Ewropew għad-Drittijiet tal-Bniedem u d-Demokratizzazzjoni; l-Aġenzija Ewropea għall-Iżvilupp fl-Edukazzjoni għal nies bi bżonnijiet speċjali; u ċ-Ċentru Internazzjonali għat-Taħriġ Ewropew); - Azzjoni 2 : li sostniet għaqdiet Ewropej attivi fil-livell Ewropew fil-qasam ta' l-edukazzjoni jew it-taħriġ; - Azzjoni 3A : li sostniet attivitajiet ta' tagħlim, riċerka u dibattitu fi studji ta' integrazzjoni Ewropej fl-istituzzjonijiet ta' edukazzjoni ogħla permezz ta' l-Azzjoni Jean Monnet; - Azzjoni 3B : li sostniet attivitajiet li kkontribwew għall-għanijiet stabbiliti fil-programm ta' ħidma 2010 għall-Edukazzjoni u t-Taħriġ, bl-użu tal-Metodu Miftuħ ta' Koordinament; - Azzjoni 3C : li sostniet it-taħriġ ta' mħallfin nazzjonali fil-qasam tal-liġi ta' l-UE. Id-Deċiżjoni skadiet fil-31 ta' Diċembru 2006. L-azzjonijiet tagħha ngħataw bażijiet legali ġodda u mhux kollha għadhom jifformaw parti minn programm uniku. IL-VALUTAZZJONI ESTERNA TERMINI U METODOLOġIJA It-termini tal-valutazzjoni Wara talba għal servizzi fil-kuntest tal-Kuntratt Qafas dwar Servizzi Relatati mal-Valutazzjoni u l-Istima ta' l-Impatt, ECOTEC Research and Consulting Ltd ġiet ikkummissjonata f'Diċembru 2006 biex twettaq il-valutazzjoni esterna finali tad-Deċiżjoni. Il-valutazzjoni kienet tinkludi l-azzjonijiet kollha koperti mid-Deċiżjoni bejn id-data tal-bidu fl-2004 u d-data ta' skadenza tagħha fl-2006. Minħabba d-diversità ta' l-għanijiet u l-benefiċjarji f'kull waħda mill-azzjonijiet fid-Deċiżjoni, il-valutazzjoni kopriethom separatament, b'konklużjonijiet u rakkomandazzjonijiet dedikati lil kull waħda. Il-metodoloġija Il-valutazzjoni ex-post saret bejn Diċembru 2006 u Ġunju 2007. Fit-twettiq ta' ħidmithom, il-valutaturi għamlu użu minn riċerka bbażata fuq id-dokumenti, stħarriġ estensiv tal-partijiet interessati u intervisti fil-fond. Il-metodu użat fil-valutazzjoni rrifletta l-livelli varjati ta' allokazzjoni baġitarja għall-programm. Għaldaqstant, il-ġbir ta' data kien ikbar għall-Azzjoni 1 milli għal kwalunkwe azzjonijiet oħrajn, u kienu partikolarment limitati fir-rigward ta' l-Azzjoni 2. IS-SEJBIET TAL-VALUTATUR U R-RAKKOMANDAZZJONIJIET DWAR L-AZZJONI 1 - SOSTENN GħAL ISTITUZZJONIJIET SPEċIFIKATI L-Azzjoni 1 tad-Deċiżjoni awtorizzat għotjiet Komunitarji biex isostnu ċerti spejjeż operattivi u amministrattivi għal seba' istituzzjonijiet speċifikati li għandhom l-għan ta' interess Ewropew ġenerali. Fost dawn is-seba' istituzzjonijiet, tista' ssir distinzjoni bejn it-tliet gruppi: (1) istituzzjonijiet li jispeċjalizzaw fl-edukazzjoni, it-taħriġ u/jew ir-riċerka b'iffokar fuq l-integrazzjoni Ewropea (il-Kulleġġ ta' l-Ewropa; l-Istitut Universitarju Ewropew; l-Istitut Ewropew ta' l-Amministrazzjoni Pubblika; l-Akkademja tal-Liġi Ewropea; u ċ-Ċentru Internazzjonali għat-Taħriġ Ewropew); (2) iċ-Ċentru Inter-Universitarju Ewropew għad-Drittijiet tal-Bniedem u d-Demokratizzazzjoni; (3) l-Aġenzija Ewropea għall-Iżvilupp fl-Edukazzjoni dwar il-Bżonnijiet Speċjali. Istituzzjonijiet speċifikati li jispeċjalizzaw fl-edukazzjoni, it-taħriġ u r-riċerka b'iffokar fuq l-integrazzjoni Ewropea Fost l-istituzzjonijiet elenkati fl-Anness 1, ħamsa jispeċjalizzaw fl-edukazzjoni, it-taħriġ u/jew ir-riċerka b'iffokar fuq l-integrazzjoni Ewropea: - Il- Kulleġġ ta' l-Ewropa (b'kampusis fi Bruges u Natolin) jiffoka fuq edukazzjoni u taħriġ fil-livell post-gradwat fl-integrazzjoni Ewropea fil-livell ta' Masters; - L- Istitut Universitarju Ewropew (EUI) f'Firenze joffri opportunitajiet ta' riċerka fl-istorja, il-liġi, l-ekonomija, ix-xjenza politika u soċjali fil-livell ta' dottorat jew post-dottorat; - L- Istitut Ewropew ta' l-Amministrazzjoni Pubblika (EIPA) f'Maastricht jipprovdi l-iktar taħriġ vokazzjonali, riċerka applikata u servizzi ta' konsultazzjoni għall-amministrazzjonijiet pubbliċi fl-Istati Membri ta' l-UE, il-Pajjiżi Kandidati u l-Istituzzjonijiet ta' l-UE; - L- Akkademja tal-Liġi Ewropea (ERA) fi Trier tippromwovi kuxjenza, ftehim u prassi tajba fil-liġi ta' l-UE permezz ta' korsijiet ta' taħriġ vokazzjonali u dibattitu għall-professjonisti tal-liġi; - Is- Centre International de Formation Européenne (CIFE) f'Nizza huwa istituzzjoni ta' edukazzjoni u taħriġ li joffri programmi fil-qasam ta' l-istudji Ewropej u l-federaliżmu f'lokalitajiet differenti fl-Ewropa. Is-sejbiet tal-Valutatur Minħabba l-bżonn ċar ta' għarfien akbar fir-rigward ta' l-integrazzjoni, il-liġi u l-politika Ewropea, il-Valutatur jenfasizza r- rilevanza ta' l-attivitajiet edukattivi, ta' taħriġ u ta' riċerka ta' l-istituzzjonijiet sostnuti. Il-Valutatur enfasizza l-integrazzjoni li rnexxiet b'mod partikolari tal-gradwati ta' l-istituzzjonijiet fis-suq tax-xogħol u l-bżonn oġġettiv għall-istituzzjonijiet li joffru taħriġ kontinwu għall-individwi u l-awtoritajiet involuti fl-applikazzjoni u l-implimentazzjoni tal-liġi u l-politika ta' l-UE. Fir-rigward ta' l- effettività ta' l-istituzzjonijiet fit-twassil tar-riżultati, il-Valutatur sab grad għoli ta' sodisfazzjon fost l-eks studenti u apprendisti, li indikaw li ż-żmien mgħoddi fl-istituzzjonijiet saħħaħ sew il-ftehim tagħhom tal-liġi jew il-politika Ewropea (kif ukoll il-ħiliet lingwistiċi tagħhom), u li dan kellu t-tendenza li jqawwi l-prospetti ta' xogħol tagħhom u/jew li wassal għal rendiment individwali ogħla fuq il-post tax-xogħol. Il-Valutatur huwa sodisfatt bil-grad ta' effiċjenza fit-tħaddim ta' l-istituzzjonijiet u n-noti, b'mod partikolari, ir-rata eċċellenti ta' falliment (baxxa ħafna) fost l-istudenti tal-Masters fil-Kulleġġ ta' l-Ewropa u r-rata għolja ta' min spiċċa d-dottorat fl-Istitut Universitarju Ewropew. Ir-rakkomandazzjonijiet ewlenin tal-Valutatur u l-kummenti tal-Kummissjoni Il-Valutatur ifassal 18-il rakkomandazzjoni speċifika fir-rigward tal-ħames istituzzjonijiet imsemmija hawn fuq. Biex jippermettu trattament sistematiku, ir-rakkomandazzjonijiet inġabru fi gruppi u ġew riformulati fil-punti ewlenin li ġejjin. Il-kummenti tal-Kummissjoni qegħdin fil-korsiv. (1) Il-profil ta' l-istituzzjonijiet: Il-Valutatur iqis li hemm bżonn ta' reviżjoni tal-profili ta' xi wħud mill-istituzzjonijiet (b'mod partikolari l-ERA) biex jiżviluppaw iktar il-kumplimentaritajiet bejniethom, jibnu fuq il-qawwiet ta' xulxin u jevitaw li jidħlu fl-ambitu ta' xulxin. Il-Kummissjoni taqbel ma' din ir-rakkomandazzjoni u diġà qed tqis il-kumplimentaritajiet fost l-istituzzjonijiet nominati. Il-Kummissjoni se tkompli l-approċċ tagħha li tevita l-finanzjament ta' duplikazzjonijiet żejda bejn l-istituzzjonijiet speċifikati. (2) Valutazzjoni u monitoraġġ intern fi ħdan l-istituzzjonijiet: Il-Valutatur jirrakkomanda li xi wħud mill-istituzzjonijiet jitħeġġu (b'mod partikolari CIFE u EIPA) biex jiżviluppaw approċċ iktar sistematiku għal valutazzjoni u monitoraġġ intern tal-kwalità u r-rilevanza ta' l-attivitajiet ta' edukazzjoni u taħriġ. Il-Valutatur jirrakkomanda speċifikament li CIFE jitħeġġeġ jagħmel analiżi iktar sistematika ta' l-għanijiet u koerenza ta' l-attivitajiet differenti, bħala bażi għal aktar kunsiderazzjoni infurmata ta' jekk xi attivitajiet għandhomx ikunu "ssemplifikati" biex jiżdied il-fokus. Il-Kummissjoni taqbel ma' din ir-rakkomandazzjoni. It-titjib tal-kwalità tal-monitoraġġ u l-valutazzjoni huwa għan ewlieni tal-Kummissjoni. Matul l-2007, saru l-ewwel sforzi f'dan il-qasam u hija l-intenzjoni tal-Kummissjoni li tkompli taħdem mas-CIFE u l-EIPA fuq dawn il-kwistjonijiet matul l-2008. (3) Parteċipazzjoni usa' fl-attivitajiet ta' l-istituzzjonijiet: Il-Valutatur jirrakkomanda li l-istituzzjonijiet (partikolarment l-EIPA u l-EUI) jieħdu miżuri li jinkoraġġixxu l-applikazzjonijiet u l-parteċipazzjoni minn pajjiżi b'rappreżentanza żgħira. Il-Kummissjoni lesta tipparteċipa fl-analiżi għar-raġunijiet għas-sotto-rappreżentanza ta' ċerti nazzjonalitajiet fl-attivitajiet ta' l-istituzzjonijiet. Il-Kummissjoni hija favur kull tixrid possibbli tat-tagħrif bl-iktar mod wiesa' biex tiġi solvuta s-sitwazzjoni. (4) Il-politika tal-persunal ta' l-istituzzjonijiet: Il-Valutatur irrakkomanda li l-Kulleġġ ta' l-Ewropa jitħeġġeġ fil-politika tiegħu ta' tisħiħ ta' l-istaff ta' għalliema permanenti tiegħu u l-EUI fit-teħid ta' miżuri addizzjonali għar-reklutaġġ u ż-żamma ta' staff essenzjali, b'mod partikolari fil-qasam ta' l-ekonomija. Il-Kummissjoni tfakkar li deċiżjonijiet strateġiċi marbuta ma' politika ta' persunal jittieħdu mill-benefiċjarji u li l-Kummissjoni mhix bi ħsiebha tindaħlilhom. Fi ħdan il-limiti tar-rwol tagħha, il-Kummissjoni taqbel li tiddiskuti dawn il-kwistjonijiet ma' l-istituzzjonijiet speċifikati, meta jkun xieraq. (5) Il-finanzjament ta' l-istituzzjonijiet: Il-Valutatur jirrakkomanda, speċjalment fir-rigward tas-CIFE, li jkun esplorat finanzjament alternattiv għal xi wħud mill-attivitajiet mhux fundamentali tagħhom. Fir-rigward ta' l-ERA, il-Valutatur jirrakkomanda li jesplora l-vijabilità ta' arranġamenti ta' finanzjament alternattivi li jwasslu iktar għal attività intraprenditorjali. Il-Kummissjoni enfasizzat l-importanza ta' din il-kwistjoni lis-CIFE f'bosta okkażjonijiet u s-CIFE hija konxja minnha. Il-Kummissjoni hija lesta wkoll li tesplora arranġamenti ta' finanzjament alternattivi li jwasslu iktar għal attività intreprenditorjali ta' l-ERA. Iċ-Ċentru Inter-Universitarju Ewropew għad-Drittijiet tal-Bniedem u d-Demokratizzazzjoni Iċ-Ċentru Inter-Universitarju Ewropew għad-Drittijiet tal-Bniedem u d-Demokratizzazzjoni (EIUC) huwa ċentru interdixxiplinarju magħmul minn 41 università mill-Istati Membri ta' l-UE kollha, b'unità ċentrali bbażata f'Venezja. Il-programm simbolu tiegħu huwa l-Masters Ewropew transnazzjonali uniku fid-drittijiet tal-bniedem u d-demokratizzazzjoni (EMA). Is-sejbiet tal-Valutatur Il-Valutatur jenfasizza r- rilevanza kbira ta' l-EIUC bħala netwerk uniku li jiġbor flimkien l-esperti Ewropej ewlenin tad-drittijiet tal-bniedem minn għadd kbir ta' organizzazzjonijiet akkademiċi u joffri varjetà ta' perspettivi li l-ebda fakultà unika ma tista' tipprovdi. Ir-rilevanza ta' l-EMA tiġi mill-karattru interdixxiplinari tagħha, kumbinazzjoni unika ta' teorija u prattika u netwerking estensiv f'dan il-qasam ta' politika kruċjali għall-Ewropa u d-dinja. Fir-rigward ta' l- effettività ta' EIUC, il-Valutatur jinnota l-grad għoli ta' sodisfazzjon fost l-istudenti u ż-żieda fir-riċerka kkummissjonata u pubblikazzjonijiet akkademiċi ta' livell għoli relatati mad-drittijiet tal-bniedem. Il-parti l-kbira tal-parteċipanti rrappurtaw effett ta' l-EMA li definittivament isaħħaħ il-karriera. Dan minbarra l-impatt f'termini ta' qawmien ta' kuxjenza dwar kwistjonijiet Ewropej dwar id-drittijiet tal-bniedem u d-demokratizzazzjoni fost il-politikanti nazzjonali, min ifassal il-politika u l-NGOs. F'termini ta' effiċjenza , l-istruttura ta' ġestjoni l-ġdida ta' l-EIUC hija rrapportata li qiegħda taħdem sew. Madankollu, l-arranġamenti ta' ġestjoni, huma kumplessi meta tqis l-istruttura ta' l-EIUC u l-programm EMA, bir-riżultat li l-istaff ta' l-EIUC ikollhom jittrattaw ma' staff minn 41 istituzzjonijiet oħrajn. Waħda mill-problemi ewlenin iffaċċjati mill-EIUC fl-imgħoddi kienet in-nuqqas ta' stabilità finanzjarja, imma din ġiet solvuta reċentement, fil-qafas tal-perspettivi finanzjarji 2007-2013. Ir-rakkomandazzjonijiet ewlenin tal-Valutatur u l-kummenti tal-Kummissjoni Il-Valutatur ifassal seba' rakkomandazzjonijiet speċifiċi fir-rigward ta' l-EIUC. Biex tippermetti trattament sistematiku, ir-rakkomandazzjonijiet nġabru flimkien fi gruppi u ġew riformulati fil-punti ewlenin li ġejjin. Il-kummenti tal-Kummissjoni qegħdin fil-korsiv. (1) Il-profil, l-istruttura u l-baġit ta' l-EIUC: Il-Valutatur jirrakkomanda li jesplora l-valur ta' semplifikazzjoni tan-netwerk involut fit-twassil ta' l-EMA u jħeġġeġ l-EIUC ifittex profil iktar ċar barra mill-EMA. Semplifikazzjoni tan-netwerk hija sfida partikolari minħabba l-41 università involuti fil-programm EMA, imma reċentement saru xi sforzi biex tinħoloq struttura ta' ġestjoni li taħdem aħjar. Il-Kummissjoni taqbel li l-EIUC tista' tesplora iktar modi ta' espansjoni ta' l-attivitajiet tagħha barra l-EMA. Il-Kummissjoni inkoraġġiet ukoll lill-EIUC biex tfittex finanzjament estern iktar diversifikat biex tkun inqas dipendenti mill-finanzjament ta' l-UE. (2) Il-politika tal-persunal ta' l-EIUC: Il-Valutatur jirrakkomanda l-possibilità li jsaħħaħ il-kapaċità ta' riċerka ta' l-EIUC permezz ta' l-istaff permanenti. Il-Kummissjoni taqbel ma' din ir-rakkomandazzjoni; madankollu, biex jintlaħaq dan se jinħtieġu sorsi ta' finanzjament esterni u stabbli. (3) Il-politika ta' l-EIUC għall-gradwati: Il-Valutatur jirrakkomanda li jkun żgurat li l-għażla għall-Programm ta' Fellowship issir f'data iktar bikrija u li l-EIUC tagħmel monitoraġġ iktar mill-qrib ta' l-impjiegi tal-gradwati. Il-Kummissjoni taqbel li l-proċess ta' l-għażla tal-Programm ta' Fellowship għandu jseħħ f'data iktar bikrija; madankollu, dan jiddependi minn għadd ta' partijiet interessati (fosthom il-Presidenzi ta' l-UE) u l-proċess tagħhom għat-teħid ta' deċiżjonijiet. Teżisti għaqda ta' l-alunni, li għandha tħaffef il-ħidma ta' monitoraġġ ta' l-impjiegi gradwati għall-EIUC. L-għaqda ta' l-alunni tinsab f'fażi ta' żvilupp; reċentement intbagħat kwestjonarju lill-gradwati kollha ta' l-EMA biex jiġbru firxa wiesgħa ta' tagħrif, inkluż dwar l-impjieg tagħhom. (4) Parteċipazzjoni usa' fl-attivitajiet ta' l-EIUC: Il-Valutatur jirrakkomanda l-organizzazzjoni ta' avvenimenti ta' l-EIUC fi Stati Membri ġodda u parteċipazzjoni minn universitajiet ġodda minn dawn il-pajjiżi fil-programm. Il-Kummissjoni kkonfermat li dan diġà beda jsir mill-EIUC fil-qafas ta' l-għotja ta' l-2007-2008, l-iktar permezz ta' ri-allokazzjoni tal-fondi fl-għotja. L-Aġenzija Ewropea għall-Iżvilupp fl-Edukazzjoni għal nies bi Bżonnijiet Speċjali; L-Aġenzija għall-Iżvilupp ta' Edukazzjoni għal nies bi Bżonnijiet Speċjali (AED) f'Odense għandha l-għan li ttejjeb il-politika u l-prassi edukattiva għal studenti bi bżonnijiet speċjali. Hija tiffoka fuq kwistjonijiet bħal opportunitajiet indaqs, aċċessibilità, edukazzjoni inklussiva u l-promozzjoni tal-kwalità ta' l-edukazzjoni. Is-sejbiet tal-Valutatur Fir-rigward tar- rilevanza , il-Valutatur jenfasizza l-kontribut importanti ta' l-AED għat-tisħiħ tal-kollaborazzjoni bejn il-Ministeri ta' l-Edukazzjoni fil-pajjiżi membri tagħha u taġixxi bħala l-pjattaforma tagħhom fil-qasam sensittiv ta' l-edukazzjoni għal nies bi bżonnijiet speċjali. L- effettività ta' l-AED ġejja b'mod partikolari mill-qawmien ta' kuxjenza dwar kwistjonijiet Ewropej fl-edukazzjoni għal nies bi bżonnijiet speċjali fost il-politikanti nazzjonali, min ifassal il-politika, l-NGOs u l-pubbliku. Barra minn hekk, l-AED tat kontribut finanzjarju sinifikanti għat-titjib fil-politika ta' l-edukazzjoni għal nies bi bżonnijiet speċjali fil-livell nazzjonali, reġjonali u lokali. L-AED taġixxi bħala qafas ta' referenza komuni uniku Ewropew għall-inklużjoni ta' studenti bi bżonnijiet speċjali. Ir-rakkomandazzjonijiet ewlenin tal-Valutatur u l-kummenti tal-Kummissjoni Il-Valutatur ifassal ħames rakkomandazzjonijiet speċifiċi fir-rigward ta' l-AED. Biex jippermettu trattament sistematiku, ir-rakkomandazzjonijiet inġabru fi gruppi u ġew riformulati fil-punti ewlenin li ġejjin. Il-kummenti tal-Kummissjoni qegħdin fil-korsiv. (1) Kooperazzjoni ta' l-AED ma' sħab oħrajn : Il-Valutatur jirrakkomanda li l-AED titħeġġeġ tesplora kooperazzjoni iktar mill-qrib mal-professjonisti fl-oqsma ċentrali ta' interess tagħha kif ukoll proġetti kollaborattivi ma' aġenziji esterni. Il-Kummissjoni tixtieq tikseb massimu ta' sinerġiji mill-ammonti allokati u bi ħsiebha tippromwovi kooperazzjoni ta' l-AED ma' professjonisti u aġenziji esterni. (2) Komunikazzjoni u disseminazzjoni ta' l-AED : Il-Valutatur jirrakkomanda li l-AED issaħħaħ it-tixrid ta' l-attivitajiet u r-riżultati tagħha fil-livell nazzjonali, tuża s-sħubija tagħha u metodi ġodda ta' disseminazzjoni, u ttejjeb il-komunikazzjoni tagħha mal-Kummissjoni. Hija l-intenzjoni tal-Kummissjoni li tikkollabora ma' l-AED biex ittejjeb il-metodi ta' disseminazzjoni, inkluż fil-livell nazzjonali, sa mill-2008. Il-komunikazzjoni mal-Kummissjoni tjiebet b'mod drammatiku matul l-2007, wara li l-perjodu kopert mill-valutazzjoni(2004-2006) skada. IS-SEJBIET U R-RAKKOMANDAZZJONIJIET TAL-VALUTATUR FL-AZZJONI 2 - SOSTENN GħAL GħAQDIET EWROPEJ ATTIVI FL-EDUKAZZJONI U T-TAħRIġ L-Azzjoni 2 tad-Deċiżjoni awtorizzat għotjiet Komunitarji biex isostnu ċerti spejjeż operattivi u amministrattivi ta' għaqdiet Ewropej attivi fil-qasam ta' l-edukazzjoni u t-taħriġ li għandhom membri f'ta' l-inqas 12-il Stat Membru ta' l-UE. L-għotjiet ingħataw wara sejħiet annwali għal proposti. Is-sejbiet tal-Valutatur Il-Valutatur isib li l-Azzjoni 2 hija rilevanti minħabba li l-prijoritajiet strateġiċi kollha tal-Programm ta' Ħidma ta' l-Edukazzjoni u t-Taħriġ kienu indirizzati minn ta' l-inqas waħda mill-għaqdiet Ewropej sostnuti. L- effettività ta' l-Azzjoni 2 tidher fil-ħolqien ta' netwerks u strutturi dewwiema bejn il-bosta gruppi ta' partijiet interessati madwar l-UE, fil-profil iktar għoli fit-tul u fit-tfassil tal-politika. Ħlief għal eċċezzjoni waħda, il-Valutatur ikkonkluda li s-sostenn provdut ħoloq valur miżjud u kien effiċjenti . Ir-rakkomandazzjonijiet ewlenin tal-Valutatur u l-kummenti tal-Kummissjoni Il-Valutatur jifformula żewġ rakkomandazzjonijiet speċifiċi fir-rigward ta' l-Azzjoni 2. Il-kummenti tal-Kummissjoni qegħdin fil-korsiv. (1) Għanijiet strateġiċi : Il-Valutatur irrakkomanda rivalutazzjoni ta' liema għanijiet strateġiċi tal-programm ta' ħidma ta' l-edukazzjoni u t-taħriġ huma indirizzati mill-għaqdiet iffinanzjati permezz ta' din l-azzjoni. Il-Kummissjoni tieħu nota tajba tar-rakkomandazzjoni bil-ħsieb li tirriformula l-prijoritajiet u l-kriterji ta' għotja fis-sejħa tal-proposti. (2) Riżultati : Il-Valutatur irrakkomanda li għandu kun hemm enfasi ikbar fuq it-tisħiħ ta' l-impatt ta' l-attivitajiet żviluppati permezz ta' l-għaqdiet sostnuti. Il-Valutatur jemmen li l-Azzjoni 2 iffukat bil-qawwi wisq fuq li tistabbilixxi, iżżomm u tespandi netwerks b'dannu għal riżultati tanġibbli oħrajn. Il-fini speċifika ta' l-Azzjoni 2 hija - u se tibqa' - li ssostni l-aspetti operattivi u amministrattivi ta' l-għaqdiet tan-netwerk Ewropew. Il-Kummissjoni hija madankollu favur ukoll it-tisħiħ ta' l-impatt ta' l-attivitajiet żviluppati mill-benefiċjarji u se tesplora modi biex jiżdiedu dawn ir-riżultati tanġibbli. IS-SEJBIET TAL-VALUTATUR U R-RAKKOMANDAZZJONIJIET DWAR L-AZZJONI 3A - L-AZZJONI JEAN MONNET L-Azzjoni 3A tad-Deċiżjoni awtorizzat sostenn Komunitarju għal attivitajiet ta' edukazzjoni ogħla fil-qasam ta' l-integrazzjoni Ewropea. Hija ħadet il-forma ta' l-Azzjoni Jean Monnet li l-fini tagħha huwa li ssaħħaħ l-għarfien u l-kuxjenza ta' kwistjonijiet relatati ma' l-integrazzjoni Ewropea billi jiġu stimulati t-tagħlim, ir-riċerka u r-riflessjoni fil-qasam ta' l-istabbilimenti fil-livell universitarju madwar id-dinja. L-Azzjoni Jean Monnet, imnedija fl-1990, tippromwovi eċċellenza akkademika billi tagħti titli prestiġjużi bħaċ-Ċentru Jean Monnet ta' Eċċellenza u l-Presidenza Jean Monnet lil applikanti li jirnexxu fis-sejħa annwali għall-proposti. Il-professuri ta' Jean Monnet issa huma preżenti f'60 pajjiż f'ħames kontinenti u jilħqu udjenza ta' 250 000 student fis-sena. Is-sejbiet tal-Valutatur[2] Il-Valutatur jenfasizza r- rilevanza għolja ta' l-Azzjoni Jean Monnet fil-promozzjoni ta' ftehim u dibattitu dwar l-UE (b'konformità mal-prijorità tal-Kummissjoni fil-qasam tal-Komunikazzjoni u l-Pjan D) u fit-tkabbir tal-viżibilità ta' l-UE fil-pajjiżi kandidati u dawk terzi, filwaqt li tgħin għall-bini tal-kapaċità edukattiva fil-qasam. Fir-rigward ta' l- effettività , il-Valutatur jirrapporta li l-konnessjoni Jean Monnet hija għodda b'saħħitha għall-qawmien ta' kuxjenza fl-istudji Ewropej, għat-titjib tal-kwalità tat-tagħlim u r-reputazzjoni ta' l-universitajiet parteċipanti u għall-ħolqien ta' attivitajiet ta' tagħlim relatati ma' l-UE. L-effetti jidhru li huma partikolarment evidenti f'pajjiżi mhux ta' l-UE. Il-Valutatur ifakkar ukoll li l-istaff akkademiku Jean Monnet huma involuti ħafna fid-disseminazzjoni u l-iskambju, li jirrifletti l-"effetti multiplikatriċi" ta' attivitajiet sostnuti mill-Azzjoni Jean Monnet. Skond il-Valutatur, il-valur miżjud ta' l-Azzjoni Jean Monnet ġejja mill-funzjoni doppja tagħha kemm bħala sors ta' dħul meħtieġ sew għad-dipartimenti akkademiċi attivi fil-qasam ta' l-istudji Ewropej kif ukoll bħala "tikketta" ta' kwalità, li tagħti spinta lir-reputazzjoni tad-dipartiment fejn isiru attivitajiet ta' Jean Monnet u l-individwi li jmexxuhom. Skond il-Valutatur, din il-funzjoni doppja tippermetti lill-Azzjoni biex tikseb firxa partikolarment impressjonanti ta' riżultati u impatti b'komparattivament ftit flus, li jagħmel lill-Azzjoni effiċjenti ħafna. Barra minn hekk, l-Azzjoni Jean Monnet huwa wieħed mill-ftit programmi ta' l-UE li huwa miftuħ għall-parteċipanti minn madwar id-dinja. Dan jikkontribwixxi pożittivament għall-viżibilità ta' l-UE barra l-Ewropa. Ir-rakkomandazzjoni ewlenija tal-Valutatur u l-kummenti tal-Kummissjoni Il-Valutatur irrakkomanda li għandhom jiġu esplorati mekkaniżmi biex tiġi ppubbliċizzata l-marka ta' Jean Monnet b'tali mod li tilħaq iktar nies kemm fl-UE u kemm barra mill-UE, bħala mezz biex jiżdied ir-rikonoxximent pubbliku u ta' l-istudenti. Il-kummenti tal-Kummissjoni qegħdin fil-korsiv. Il-Kummissjoni taqbel ma' din ir-rakkomandazzjoni. Pubblikazzjonijiet Jean Monnet ġodda u websajt Jena Monnet ġdida li qegħdin jitħejjew għandhom jgħinu biex jippubbliċizzaw il-marka Jean Monnet. Kuntatti mad-DĠ Relazzjonijiet Esterni u DĠ Komunikazzjoni qegħdin iseħħu biex ixerrdu iktar it-tagħrif dwar Jean Monnet bħala strument essenzjali fil-qafas li jqarreb liċ-ċittadini lejn l-UE u biex itejbu l-viżibilità ta' l-UE fid-dinja. IS-SEJBIET TAL-VALUTATUR U RAKKOMANDAZZJONIJIET DWAR L-AZZJONI 3B - SOSTENN GħALL-METODU MIFTUħ TA' KOORDINAMENT FL-EDUKAZZJONI L-Azzjoni 3B tad-Deċiżjoni awtorizzat sostenn Komunitarju għal attivitajiet li jikkontribwixxu għall-kisba ta' għanijiet futuri għas-sistemi ta' l-edukazzjoni u t-taħriġ fl-Ewropa. Hija ħadet il-forma ta' sejħiet għall-proposti għal studji, laqgħat ta' esperti u attivitajiet ta' tagħrif bil-fini ta' sosteniment ta' l-Istati Membri fl-implimentazzjoni ta' l-għanijiet ta' "Edukazzjoni u Taħriġ 2010" permezz tal-Metodu Miftuħ ta' Koordinament (OMC). Is-sejbiet tal-Valutatur Il-Valutatur iqis l-Azzjoni 3B bħala rilevanti u konsistenti ma' l-għanijiet tal-programm ta' ħidma Edukazzjoni u Taħriġ 2010. Fir-rigward ta' l- effettività , il-Valutatur jistqarr li r-riżultati ta' l-attivitajiet sostnuti (l-aktar seminars, konferenzi u pubblikazzjonijiet) huma mistennija jikkontribwixxu pożittivament għall-ksib tar-riżultati maħsuba fil-medda ta' żmien itwal, l-iktar bil-ħolqien ta' netwerks dewwiema bejn il-partijiet interessati nazzjonali. F'termini ta' effiċjenza , il-Valutatur jirrapporta li l-finanzjament tal-Kummissjoni jitqies mill-awtoritajiet kollha bħala utli ħafna. Ir-rakkomandazzjonijiet ewlenin tal-Valutatur u l-kummenti tal-Kummissjoni Il-Valutatur jagħmel żewġ rakkomandazzjonijiet. Il-kummenti tal-Kummissjoni qegħdin fil-korsiv. (1) In-"nuqqas ta' parteċipazzjoni" ta' ċerti Stati Membri : Il-Valutatur jirrakkomanda li jiġu esplorati r-raġunijiet għan-"nuqqas ta' parteċipazzjoni" ta' ċerti Stati Membri u li jittieħdu passi biex jitneħħew l-ostakli, jekk ikun prattiku. Din il-kwistjoni ġiet diskussa fil-Grupp ta' Koordinament ta' l-Edukazzjoni u t-Taħriġ 2010. Raġuni ewlenija li ngħatat biex tispjega in-"nuqqas ta' parteċipazzjoni" ta' ċerti Stati Membri kienet li dawn il-pajjiżi ħassew li jkollhom jgħaddu minn proċeduri ta' applikazzjoni li jieħdu ħafna żmien għal ammonti relattivament żgħar ta' sostenn finanzjarju. Fl-aħħar Sejħa għal proposti 27/07 "Twaqqif u Implimentazzjoni ta' Strateġiji Nazzjonali għal Tagħlim tul il-Ħajja - Edukazzjoni u Taħriġ 2010", l-ammont massimu tela' għal 100 000 euro. (2) Ġibda ta' partijiet interessati ġodda : Il-Valutatur jirrakkomanda li f'sejħiet għal proposti futuri, għandu jitpoġġa enfasi ikbar fuq li tinġibed firxa usa' ta' atturi fl-avvenimenti u proġetti oħrajn organizzati fl-ambitu tal-proġetti. Dan jindirizza perċezzjoni attwali minn xi wħud li avvenimenti bħal dawn spiss ikunu jinvolvu partijiet interessati ġodda. Din il-kwistjoni ġiet diskussa fil-Grupp ta' Koordinament ta' l-Edukazzjoni u t-Taħriġ 2010. Ma kienx hemm maġġoranza biex għaqdiet li mhumiex ministeri nazzjonali jsiru eleġibbli għal dawn is-sejħiet ukoll. Fl-aħħar Sejħa għal proposti 27/07 "Twaqqif u Implimentazzjoni ta' Strateġiji Nazzjonali għal Tagħlim tul il-Ħajja - Edukazzjoni u Taħriġ 2010", waħda mill-kriterji ta' l-għażla hija li l-attivitajiet kollha għandhom jinvolvu firxa wiesgħa ta' partijiet interessati fil-livelli kollha kkonċernati bit-twaqqif u l-implimentazzjoni ta' strateġiji ta' tagħlim tul il-ħajja, u li jipparteċipaw fihom inklużi min ifassal il-politika u jieħu d-deċiżjonijiet, prattikanti, fornituri, imsieħba soċjali, rappreżentati tas-soċjetà ċivili u min qiegħed jitgħallem. IS-SEJBIET TAL-VALUTATUR U R-RAKKOMANDAZZJONIJIET DWAR L-AZZJONI 3C - TAħRIġ GħAL IMħALLFIN NAZZJONALI L-Azzjoni 3C tad-Deċiżjoni awtorizzat sostenn Komunitarju għall-promozzjoni tat-taħriġ fil-liġi Ewropea, l-aktar għall-imħallfin nazzjonali. Hija ħadet il-forma ta' sejħiet għal proposti biex jiġi sostnut taħriġ għall-imħallfin fil-qasam speċifiku tal-liġi tal-kompetizzjoni ta' l-UE. Is-sejbiet tal-Valutatur Il-Valutatur iqis l-Azzjoni 3C bħala rilevanti ħafna fid-dawl tal-modernizzazzjoni tal-liġi tal-kompetizzjoni ta' l-UE skond ir-Regolament (KE) Nru 1/2003 li jagħti lill-qrati nazzjonali l-poter li japplikaw l-Artikoli 81 u 82 tat-Trattat KE fis-sħiħ. F'dan il-kuntest, proġetti ta' sostenn għat-tisħiħ tal-kooperazzjoni ġudizzjarja bejn l-imħallfin nazzjonali u biex jipprovdu taħriġ marbut ma' l-implimentazzjoni ta' l-Artikoli 81 u 82 tat-Trattat KE nstab li huwa partikolarment neċessarju u koerenti ma' l-għanijiet tal-programm. F'termini ta' effettività , il-Valutatur jirrapporta li l-evidenza disponibbli tissuġġerixxi li l-programm ħoloq l-impatt maħsub, jiġifieri għarfien aħjar u konsistenza ikbar fl-applikazzjoni tal-liġi tal-kompetizzjoni tal-KE u b'mod partikolari l-applikazzjoni ta' l-Artikolu 81 u 82 KE mill-imħallfin nazzjonali. Il-Valutatur jemmen ukoll li l-Azzjoni 3C qajmet kuxjenza fost l-imħallfin dwar il-bżonn li jaġġornaw il-ħiliet u l-għarfien tagħhom fil-qasam tal-liġi tal-kompetizzjoni tal-KE u li l-Azzjoni għandha effett multiplikatur. Netwerking u l-ħolqien ta' rabtiet aħjar bejn l-imħallfin nazzjonali kienu enfasizzati wkoll bħala valur miżjud. Il-Valutatur jikkonkludi li r-riżorsi impenjati (allokati għall-għotjiet) intużaw b'mod effiċjenti . Ir-rakkomandazzjoni ewlenija tal-Valutatur u l-kummenti tal-Kummissjoni Il-Valutatur jagħmel ir-rakkomandazzjoni li, minħabba l-importanza tal-liġi tal-kompetizzjoni tal-KE fil-garanzija ta' kundizzjonijiet l-istess u ndaqs fis-Suq Intern ta' l-UE, il-Kummissjoni għandha tqis il-possibilità li tipprovdi sostenn iktar strutturat fil-qasam tal-kooperazzjoni bejn l-imħallfin nazzjonali tal-liġi tal-kompetizzjoni, jiġifieri fil-forma ta' netwerk fil-livell ta' l-UE. Netwerk bħal dan jista' jkun miftuħ għal imħallfin fil-qasam tal-liġi tal-kompetizzjoni kif ukoll għal dawk kollha li huma interessati f'dan il-qasam u jipprovdu tagħrif neċessarju dwar is-sentenzi rilevanti meħuda fil-livell nazzjonali. Minn meta l-applikazzjoni tal-liġi tal-kompetizzjoni tal-KE ġiet iddeċentralizzata għal xi żmien, tagħrif dwar is-sentenzi sal-lum ixxerrdu jew saħansitra mhumiex disponibbli. Għalhekk, hemm bżonn ta' għodda waħdanija li tippermetti lill-imħallfin u prattikanti oħrajn tal-liġi biex ikollhom aċċess għat-tagħrif u jiskambjaw il-fehmiet tagħhom, kif ukoll jagħmlu kuntatti ġodda ma' l-imħallfin minn pajjiżi oħra. Minħabba l-influwenza dejjem tiżdied ta' l-ekonomija fuq il-liġi tal-kompetizzjoni tal-KE, riżors bħal dan ikun utli wkoll għall-iskambju tal-fehmiet u l-esperjenza fil-qasam. Il-kummenti tal-Kummissjoni dwar din ir-rakkomandazzjoni qegħdin fil-korsiv. Il-Kummissjoni tilqa' din ir-rakkomandazzjoni. Il-ħolqien ta' netwerks ta' kooperazzjoni bejn imħallfin nazzjonali, li joffru wkoll il-possibilità ta' skambju ta' fehmiet bejn l-imħallfin, ilu wieħed mill-għanijiet ewlenin tal-programm ta' taħriġ sa mill-bidu (2002) u għalhekk kien qiegħed jiġi promoss fuq l-istess livell ta' l-għan ta' taħriġ għall-imħallfin nazzjonali. Madankollu kienu vera ftit il-proposti li ntbagħtu għal netwerk ta' kooperazzjoni ta' din ix-xorta. Minkejja dan, ta' min isemmi li l-proġetti ta' taħriġ li ġew kofinanzjati jinkludu wkoll - bħala waħda mill-miri tagħhom - il-ħolqien ta' netwerks bejn l-imħallfin parteċipanti u s-sostenn ta' netwerks eżistenti. L-aqwa eżempju ta' netwerk eżistenti li l-attivitajiet tiegħu ġew sostnuti huwa l-"Assoċjazzjoni ta' l-Imħallfin tal-Liġi Ewropea tal-Kompetizzjoni (AECLJ)", li tamministra netwerk ta' mħallfin tal-liġi tal-kompetizzjoni mis-sede tagħha f'Londra. Fir-rigward ta' tagħrif dwar is-sentenzi, il-Kummissjoni tirreferi għall-websajt tagħha (http://ec.europa.eu/comm/competition/elojade/antitrust/nationalcourts/) fejn is-sentenzi kollha tal-qrati nazzjonali dwar l-applikazzjoni ta' l-Art. 81/82 KE jkunu ppubblikati. Il-websajt tiġi aġġornata l-ħin kollu u tipprovdi data essenzjali fir-rigward tas-sentenzi li ngħataw kif ukoll il-verżjoni mhux kunfidenzjali tas-sentenzi. IL-KONKLUżJONIJIET TAL-KUMMISSJONI Fid-dawl tal-prijoritajiet tal-Kummissjoni u b'konformità mar-riżultati tal-valutazzjoni, il-Kummissjoni toħroġ il-konklużjonijiet li ġejjiin mill-implimentazzjoni tal-programm ta' azzjoni Komunitarja għall-promozzjoni ta' entitajiet attivi fil-livell Ewropew u s-sostenn ta' attivitajiet fil-qasam ta' l-edukazzjoni u t-taħriġ. Azzjoni 1 - Sostenn għall-Istituzzjonijiet speċifikati Istituzzjonijiet li jispeċjalizzaw fl-Istudji ta' Integrazzjoni Ewropea Il-Kummissjoni tqis li sostenn kontinwu għall-Kulleġġ ta' l-Ewropa, L-Istitut Universitarju Ewropew, l-Istitut Ewropew ta' l-Amministrazzjoni Pubblika u l-Akkademja tal-Liġi Ewropea huwa essenzjali biex jipprovdi lill-popolazzjoni Ewropea kif ukoll lill-amministrazzjonijiet u min ifassal il-politika ta' l-Istati Membri u l-UE bil-benefiċċju ta' edukazzjoni ta' kwalità għolja, taħriġ vokazzjonali, riċerka u/jew riflessjoni rilevanti għall-politika li jkun ir-riżultat ta' kooperazzjoni f'qafas u ambjent verament trans-Ewropew. Għall-perjodu bejn l-2007 u l-2013, sostenn għal dawn l-istituzzjonijiet ġie integrat fil-programm Jean Monnet tal-Programm ta' Tagħlim Tul il-Ħajja[3]. Iċ-Ċentru Inter-Universitarju Ewropew għad-Drittijiet tal-Bniedem u d-Demokratizzazzjoni; Fid-dawl tal-prijorità marbuta mill-UE mal-promozzjoni tad-demokrazija u d-drittijiet tal-bniedem madwar id-dinja, il-Kummissjoni tqis li huwa essenzjali li jkomplu jsostnu ċ-Ċentru unikament transnazzjonali Inter-Universitarju Ewropew għad-Drittijiet tal-Bniedem u d-Demokratizzazzjoni. Għall-perjodu bejn l-2007 u l-2013, sostenn għall-EIUC huwa integrat fl-istrument ta' finanzjament għall-promozzjoni tad-demokrazija u d-drittijiet tal-bniedem madwar id-dinja[4]. L-Aġenzija Ewropea għall-Iżvilupp fl-Edukazzjoni għal nies bi Bżonnijiet Speċjali Il-Kummissjoni tqis li l-Aġenzija Ewropea għall-Iżvilupp ta' l-Edukazzjoni għal nies bi Bżonnijiet Speċjali tissodisfa ħidma rilevanti ħafna bħala pjattaforma Ewropea għall-kollaborazzjoni u l-innovazzjoni fl-edukazzjoni għal nies bi bżonnijiet speċjali u ssib li sostenn kontinwu għal din l-istituzzjoni huwa essenzjali. Għall-perjodu bejn l-2007 u l-2013, sostenn għal dawn l-istituzzjonijiet ġie integrat fil-programm Jean Monnet tal-Programm ta' Tagħlim Tul il-Ħajja. Azzjoni 2 - Sostenn għal Għaqdiet Ewropej attivi fl-Edukazzjoni u t-Taħriġ Il-Kummissjoni tqis li jkun utli li jitkompla s-sostenn għall-ħolqien u l-konsolidazzjoni ta' netwerks u strutturi dewwiema bejn bosta gruppi ta' partijiet interessati fl-edukazzjoni u t-taħriġ bil-ħsieb tal-promozzjoni tal-prijoritajiet ta' l-UE għall-edukazzjoni u t-taħriġ. Għall-perjodu bejn l-2007 u l-2013, sostenn bħal dan huwa integrat fil-programm Jean Monnet tal-Programm ta' Tagħlim Tul il-Ħajja. Fid-dawl tal-prijorità biex iċ-ċittadini jitqarrbu lejn l-UE, il-Kummissjoni tqisha utli li testendi l-ambitu tas-sejħa għall-proposti taħt din l-intestatura, b'mod partikolari għall-għaqdiet Ewropej attivi fl-edukazzjoni u t-taħriġ dwar is-suġġett ta' l-integrazzjoni Ewropea. Azzjoni 3A - L-Azzjoni Jean Monnet Il-Kummissjoni tqis bħala essenzjali li tkompli ssostni t-tagħlim, ir-riċerka, id-dibattitu u r-riflessjoni dwar l-integrazzjoni Ewropea f'istituzzjonijiet ta' edukazzjoni ogħla madwar id-dinja bl-għan li tiżdied il-kuxjenza u l-għarfien ta' l-UE fost iċ-ċittadini Ewropej, b'hekk iżżid il-viżibilità ta' l-UE fid-dinja, u tippermetti lil min ifassal il-politika u lis-soċjetà ċivili li tibbenefika mir-riflessjoni akkademika dwar suġġetti attwali ta' l-integrazzjoni Ewropea. Għall-perjodu bejn l-2007 u l-2013, sostenn bħal dan huwa integrat fil-programm Jean Monnet tal-Programm ta' Tagħlim Tul il-Ħajja. Il-Kummissjoni tqis li n-netwerk Jean Monnet ta' esperti fl-integrazzjoni Ewropea għandu jkompli jikber, kemm ġewwa u kemm barra l-UE. Azzjoni 3B - Appoġġ għall-metodu Miftuħ ta' Koordinament fl-Edukazzjoni Il-Kummissjoni tqis li jkun utli li tkompli ssostni l-attivitajiet ta' kooperazzjoni bejn l-awtoritajiet nazzjonali fil-livell Ewropew, inkluż il-metodu miftuħ ta' koordinament, bil-ħsieb tal-promozzjoni tal-prijoritajiet ta' edukazzjoni u taħriġ ta' l-UE. Għall-perjodu bejn l-2007 u l-2013, sostenn bħal dan huwa integrat fil-programm Jean Monnet tal-Programm ta' Tagħlim Tul il-Ħajja. Azzjoni 3C - Taħriġ għall-Imħallfin Nazzjonali Minħabba r-rwol importanti li għandhom l-imħallfin nazzjonali fl-infurzar tal-Liġi ta' l-UE b'mod ġenerali u tal-liġi tal-kompetizzjoni ta' l-UE b'mod partikolari, u l-għan meħtieġ għal aktar taħriġ u netwerking fost l-imħallfin nazzjonali f'dawn l-oqsma, il-Kummissjoni tqis li jkun essenzjali li jitkompla s-sostenn għat-taħriġ ta' l-imħallfin nazzjonali fil-politika tal-kompetizzjoni. Għall-perjodu bejn l-2007 u l-2013, sostenn bħal dan huwa integrat fil-programm speċifiku 'Ġustizzja Ċivili' bħala parti mill-programm ġenerali 'Drittijiet Fundamentali u Ġustizzja'[5]. [1] ĠU L 138, tat-30.4.2004. [2] Ta' min jinnota li s-sejbiet tal-Valutatur għandhom x'jaqsmu biss mal-proġetti Jean Monnet li jirriżultaw mis-sejħa annwali għal proposti. Il-Valutatur ma studjax l-impatt u l-kwalità tal-Konferenzi Jean Monnet ta' livell għoli u attivitajiet ta' riflessjoni li jlaqqgħu flimkien akkademiċi ta' l-ogħla livell, min ifassal il-politika u rappreżentatnti tas-soċjetà ċivili. [3] Id-Deċiżjoni Nru 1720/2006/KE tal-Parlament Ewropew u tal-Kunsill tal-15 ta' Novembru 2006 li tistabbilixxi programm ta' azzjoni fil-qasam tat-tagħlim tul il-ħajja, Ġ.U. L 327 ta' l-24.11.2006 [4] Ir-Regolament (KE) Nru 1889/2006 tal-Parlament Ewropew u tal-Kunsill ta' l-20 ta' Diċembru 2006 dwar l-istabbiliment ta’ strument ta’ finanzjament għall-promozzjoni tad-demokrazija u tad-drittijiet tal-bniedem madwar id-dinja, Ġ.U. L 386 tad-29.12.2006. [5] Id-Deċiżjoni Nru 1149/2007/KE tal-Parlament Ewropew u tal-Kunsill tal-25 ta’ Settembru 2007 li tistabbilixxi għall-perijodu 2007-2013 il-Programm Speċifiku 'Ġustizzja Ċivili' bħala parti mill-Programm Ġenerali 'Drittijiet Fundamentali u Ġustizzja', Ġ.U. L 257 tat-3.10.2007